יער בן שמן

יער בן שמן הוא אחד מגושי היערות הגדולים בישראל (החלק המזרחי והדרומי של היער מכונה גם בשם יער מודיעין). היער משתרע על פני כ־21,000 דונם ממזרח לעיר לוד וממערב למודיעין-מכבים-רעות, משני צידי כביש 443 ומכיל ברובו אורנים, ברושים ועצי אקליפטוס. במרץ 2024 פרסמה הקרן הקיימת לישראל נתונים, על פיהם יער בן שמן הוא היער הפופולרי ביותר בישראל עם 1,521,000 מבקרים במשך תקופה של חצי שנה. אליהו ספיר ויהושע חנקין תיירו באזור בשנת 1904 על מנת לאתר אדמות לרכישה. ב-1905 נקנתה הקרקע והוקם על 100 דונם ממנה בית חרושת לשמן. המפעל שגשג והעסיק למעלה מ-50 עובדים אך ב-1915 נשרף כליל. אדמות נוספות נרכשו על ידי קק"ל בשנת 1907. בתחילה ניטעו במקום עצי זית, אך הגידול לא הצליח והמומחים המליצו על נטיעת עצי סרק בשטחים שאינם ראויים לעיבוד, כדוגמת שטחים סלעיים או תלולים. קק"ל החלה לתמוך בניסיונות התיישבות באזור, מיד לאחר רכישת הקרקע. היא ניסתה להקים מוסד לתלמידי 'בית הספר לעבודת האדמה', אך הוא נסגר כעבור זמן קצר. בשנת 1908 הוקמה במקום חווה חקלאית ובשנת 1911 הקים במקום פרופ' בצלאל שץ כפר צורפים. קק"ל העניקה שני דונם אדמה לכל אחת מהמשפחות שהגיעו מירושלים, תוך כוונה לשלב חקלאות ותעשייה זעירה. גם ניסיון התיישבות זה נכשל. במלחמת העצמאות השטח נכבש על ידי צה"ל במבצע דני. בשנות ה-50 של המאה ה-20 התחיל יעור מוגבר של האזור שסיפק תעסוקה לעולים חדשים, ובשנות ה-60 הוקם היישוב מבוא מודיעים. בשנות ה-70 וה-80 הוקמו נאות קדומים, כפר רות ומושב שילת בפאתי היער. בל"ג בעומר, 23 במאי 2019, פרצה ביער שרפה שכילתה כ-30% ממנו וגם גרמה נזק לבתים ביישובים השוכנים ביער. מקור שם היער בבית החרושת לשמן שהוקם לראשונה במקום, והפסוק מספר ישעיהו "כֶּרֶם הָיָה לִידִידִי בְּקֶרֶן בֶּן שָׁמֶן". היער כולל שטחים רבים הגובלים בתל חדיד בצפון מערב, נאות קדומים בצפון, היישוב מבוא מודיעים ואזור התעשייה של העיר מודיעין בדרום מזרח, "פארק הקופים", גמזו וכפר דניאל מדרום מערב ומושב בן שמן במערב. מדרום ליער המוכרז נמצא אזור בית ענבתה שכולל גם הוא שטחי יערות ועתיקות. במרחב שבין יער בית שמן ליערות בית ענבתה מתבצעות נטיעות שמשלימות רצף יערות גדול במרכז ישראל המהווה "ריאה ירוקה" לאזור גוש דן. אתרים נוספים ביער: אנדרטת מטוס הסטרטוקרוזר לזכר אנשי הצוות שנספו בעת הפלת המטוס ב-17 בספטמבר 1971, בסיני אתר לזכר קדושי זגלמביה ובו שמות נרצחי זגלמביה, הנמצא סמוך למבוא מודיעים מצפה מודיעין, הנמצא קרוב למחלף בן שמן קברות המכבים נאות קדומים תל גמזו חורבת הגרדי קבר של שייח' מוסלמי יער יד הנקטפים ניטע להנציח את זכר הנספים בתאונות דרכים אנדרטת יער אנשי אל על ביתן הידידות ישראל-תאילנד (הפגודה) ביער בן שמן הכשירה קרן קיימת לישראל שלושה מסלולי אופניים שהתבססו ברובם על מסלולים שפרצו אופנועי שטח: סינגל הרצל (מסומן בסימון כחול) – מסלול באורך של כ-10.5 ק"מ הנע על גבי הגבעות והעמקים המיוערים שמדרום לכביש 443. המסלול מתאים לרוכבים ברמה בסיסית.  סינגל ענבה (מסומן בסימון אדום) - קרוי על שמו של נחל ענבה הנמצא באזור. אורכו 24 ק"מ והוא לוקח את הרוכבים בו אל תוככי היער וגם אל השטחים הפתוחים דרומית ליער בן שמן עד לאזור חורבת רגב ונחל ענבה. המסלול מתאים לרוכבים ברמה בינונית. הכניסה לסינגל הזה היא דרך סינגל הרצל שמצפון לו, אך אפשר להתחבר לסינגל בכמה נקודות נוספות ולרכוב בסינגל ענבה בנפרד מסינגל הרצל. סינגל חדיד (מסומן בסימון ירוק) – סינגל טכני באורך של כ-14 ק"מ המתאים לרוכבים ברמה בינונית. הסינגל נמצא בצדו הצפוני של כביש 443 וכולל מעברי סלעים מאתגרים, ירידות עקלתוניות עם ברמים שנבנו במיוחד לאורך הסינגל, תצפיות נוף יפות ואתרים ארכאולוגיים ייחודיים. מדיה וקבצים בנושא יער בן שמן בוויקישיתוף יער בן שמן באתר קק"ל מסלולי האופניים ביער בן שמן ומסלולי טיול רגלי ביער בן שמן, באתר e ירוק קק״ל משה גלעד, רגע לפני היורה: צאו לטייל ביער בן שמן, באתר הארץ, 3 באוקטובר 2018 יער בן שמן בפליקר נטע לסקה מזרחי, טיול ביער בן שמן מבלי לצאת מהרכב, באתר הארץ, 16 במאי 2019 יואב קווה, יער בן שמן זה לא רק מנגלים: מסלול טיול אתגרי מתחת לאף, באתר הארץ, 14 באפריל 2021 כל המידע על יער בן שמן, באתר טיולי יער בן שמן (ישראל), דף שער בספרייה הלאומית משה גלעד, אנדרטה לשבויים בין כלניות ואורנים, באתר הארץ, 14 בפברואר 2024 גלעד כרמלי, איזה יער הכי פופולרי בישראל? הדירוג נחשף, באתר ynet יער מודיעין. אתר מודיעין-מכבים-רעות כרמלי, גלעד (2024-03-21). "איזה יער הכי פופולרי בישראל? הדירוג נחשף". Ynet. נבדק ב-2024-03-21. אבי אשכנזי, יניר יגנה, מאיה הורודניצ'אנו, יואב איתיאל וטל שלו‏, נערכים להשתלטות על השריפות: האתגר הגדול – הרוחות והשרב מחר, באתר וואלה, 23 במאי 2019; רועי רובינשטיין, השרפה ביער בן שמן: "נזק עצום, לא ציפינו למכה כל כך כואבת", באתר ynet, 23 במאי 2019 קטגוריה:ישעיהו ה א – ויקיטקסט, באתר he.wikisource.org